Id-Direttiva tal-Kunsill 95/54/KE
tal-31 ta’ Ottubru 1995
li tadatta għall-progress tekniku d-Direttiva tal-Kunsill 72/245/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu mas-soppressjoni ta’ l-interferenza mir-radju prodotta minn magni bi spark ignition immuntati fuq mgħammra ma’ vetturi bil-mutur u li temenda d-Direttiva tal-Kunsill 70/156/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom
IL-KUMMISJONI TA’ KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata bid-Direttiva tal-Kummissjoni 93/81/KEE [2], u b'mod partikolari l-Artikolu 13 (2) tagħha,
Wara li kkunsidrat id-Direttiva tal-Kunsill 72/245/KEE ta’ l-20 ta’ Ġunju 1972 dwar l-approssimazzjoni tal-liġijiet ta’ l-Istati Membri li għandhom x’jaqsmu mas-soppressjoni ta’ l-interferenza mir-radju prodotta minn magni bi spark ignition immuntati fuq vetturi bil-mutur [3], kif l-aħħar emendata bid-Direttiva tal-Kummissjoni 89/491/KEE [4], u b'mod partikolari l-Artikolu 4 tagħha,
Billi d-Direttiva 72/245/KEE hija waħda mid-direttivi separati tal-proċedura ta' l-approvazzjoni tat-tip tal-KEE li kienet stabbilita skond id-Direttiva 70/156/KEE; billi, konsegwentement, id-disposizzjonijiet stabbiliti bid-Direttiva 70/156/KEE li huma relatati mas-sistemi, komponenti u unitajiet tekniċi separati tal-vetturi japplikaw għal din id-Direttiva;
Billi, b’mod partikolari, l-Artikoli 3 (4) u 4 (3) tad-Direttiva 70/156/KEE jitolbu li kull direttiva separata jkollha anness magħha dokument ta’ informazzjoni li jinkorpora l-punti rilevanti ta’ l-Anness I ta' dik id-Direttiva u wkoll ċertifikat ta’ l-approvazzjoni tat-tip ibbażat fuq l-Anness VI tagħha sabiex l-approvazzjoni tat-tip tkun tista’ tiġi kompjuterizzata;
Billi d-Direttiva 72/245/KEE kellha fiha l-miżuri l-aktar bikrija li jippruvaw iġibu fis-seħħ il-kompatibbilità elettromanjetika bażika li għandha x’taqsam mal-interferenza tar-radju, li minn dak iż-żmien ‘l hawn, il-progress tekniku żied il-komplessità u d-diversità tat-tagħmir elettriku u elettroniku;
Billi, minħabba t-tħassib li dejjem jiżdied dwar l-iżviluppi teknoloġiċi f’tagħmir elettriku u elettroniku u l-bżonn li tiġi assigurata l-kompatibbilità ġenerali ta’ tagħmir elettriku u elettroniku differenti, id-Direttiva tal-Kunsill 89/336/KEE [5], kif l-aħħar emendata bid-Direttiva 93/68/KEE [6] stabbiliet disposizzjonijiet ġenerali dwar il-kompatibbilità elettromanjetika għall-prodotti kollha;
Billi d-Direttiva 89/336/KEE stabbiliet ir-regola li, safejn il-ħtiġiet ta’ protezzjoni speċifikati f'dik id-Direttiva kienu armonizzati, id-disposizzjonijiet ġenerali tagħha ma kellhomx japplikaw jew kellhom jieqfu milli japplikaw fir-rigward ta’ l-apparat kopert b’direttivi speċifiċi;
Billi, fil-qasam ta’ vetturi, il-komponenti u l-unitajiet tekniċi separati tagħhom, hemm bżonn li tkun prevista direttiva speċifika fi ħdan il-kwadru tas-sistema ta’ l-approvazzjoni tat-tip Ewropew li tipprovdi għal approvazzjonijiet mogħtija minn awtoritajiet nazzjonali nominati għal ħtiġiet tekniċi armonizzati;
Billi d-Direttiva 72/245/KEE għandha ssir direttiva speċifika bħal dawn;
Billi hija magħmula referenza għall-kompatibbilità elettromanjetika f’direttivi oħrajn relatati ma’ vetturi, il-komponenti u l-unitajiet tekniċi separati tagħhom, fi ħdan il-kwadru tad-Direttiva 70/156/KEE;
Billi, l-ħtiġiet tekniċi relatati mal-interferenza tar-radju (kompatibbilità elettromanjetika) ta’ vetturi, il-komponenti u s-sistemi tagħhom, għandhom jiġu regolati mill-1 ta’ Jannar 1996 biss bid-Dispożizzjonijiet tad-Direttiva 72/245/KEE;
Billi hemm bżonn li d-Direttiva 70/156/KEE tiġi emendata biex tirrifletti l-estensjoni tad-Direttiva 72/245/KEE għall-kategoriji kollha ta’ vetturi;
Billi hemm bżonn li jkun hemm referenza għad-Direttiva tal-Kunsill 72/306/KEE [7], kif emendata bid-Direttiva 89/491/KEE, sabiex ikun hemm distinzjoni bejn magni bi spark jew compression ignition.;
Billi, l-miżjuri previsti f’din id-Direttiva huma skond l-opinjoni tal-Kumitat għall-Adattament għall-Progress Tekniku stabbilit bid-Direttiva 70/156/KEE.
ADOTTAT DIN ID-DIRETTIVA:
Artikolu 1
Id-Direttiva 72/245/KEE hija hawnhekk emendata kif ġej:
1. it-titolu għandu jkun mibdul b’dan li ġej: "Id-Direttiva tal-Kunsill 72/245/KEE ta’ l-20 ta’ Ġunju 1972 li tirrigwarda l-interferenza tar-radju (kompatibbilità elettromanjetika) ta’ vetturi";
2. Artikolu 1 għandu jkun mibdul b’dan li ġej:
"Artikolu 1
Għall-iskop ta’ din id-Direttiva, "vettura"; tfisser kull vettura kif definita fid-Direttiva 70/156/KEE.";
3. Artikolu 2 għandu jkun mibdul b’dan li ġej:
"Artikolu 2
L-ebda Stat Membru ma jista’ jirrifjuta li jagħti approvazzjoni tat-tip tal-KEE jew l-approvazzjoni tat-tip nazzjonali ta' vettura, komponent jew unità teknika separata għal raġunijiet relatati mal-kompatibbilità elettromanjetika jekk il-ħtiġiet ta’ din id-Direttiva huma sodisfatti.";
4. Artikolu 3 għandu jkun mibdul b'dan li ġej:
"Artikolu 3
1. Din id-Direttiva għandha tkun "direttiva speċifika"; għall-iskopijiet ta’ l-Artikolu 2 (2) tad-Direttiva tal-Kunsill 89/336/KEE [8] b’effett mill-1 ta’ Jannar 1996.
2. Il-vetturi, l-komponenti jew l-unitajiet tekniċi separati approvati skond din id-Direttiva għandhom jiġu kkunsidrati li jissodisfaw id-disposizzjoniet ta’ direttivi oħrajn, ikkwotati f’Anness IV tad-Direttiva tal-Kunsill 92/53/KEE [9], li jirreferu għall-kompatibbilità elettromanjetika.";
5. L-Annessi għandhom jiġu mibdula bl-Anness ta’ din id-Direttiva.
Artikolu 2
1. B’effett mill-1 ta’ Diċembru 1995, l-Istati Membri, ma jistgħux, għal raġunijiet relatati mal-kompatibbilità elettromanjetika:
- jirrifjutaw li jagħtu l-approvazzjoni tat-tip tal-KEE jew l-approvazzjoni tat-tip nazzjonali, fir-rigward ta’ kwalunkwe tip ta' vettura,
- jirrifjutaw, li jagħtu l-approvazzjoni tat-tip tal-KEE kta’ komponent jew ta’ unità teknika, fir-rigward ta’ kwalunkwe tip ta’ komponent jew unità teknika separata,
- jipprojbixxu r-reġistrazzjoni, il-bejgħ jew id-dħul fis-servizz ta' vetturi,
- jipprojbixxu l-bejgħ jew l-użu ta’ komponenti jew unitajiet tekniċi separati,
jekk il-vetturi, il-komponenti jew l-unitajiet tekniċi separati jkunu konformi mal-ħtiġiet tad-Direttiva 72/245/KEE kif emendata b'din id-Direttiva.
2. B’effett mill-1 ta’ Jannar 1996, l-Istati Membri:
- aktar jagħtu l-approvazzjoni tat-tip tal-KEE ta' vettura, l-approvazzjoni tat-tip tal-KEE ta’ komponent jew l-approvazzjoni tat-tip tal-KEE ta’ unità teknika separata, u
- jistgħu jirrifjutaw li jaGħtu approvazzjoni tat-tip nazzjonali,
- għal kull tip ta' vettura, komponent jew unità teknika separata għal raġunijiet relatati mal-kompatibbilità elettromanjetika, jekk il-ħtiġiet tad-Direttiva 72/245/KEE, kif emendata b’din id-Direttiva, mhumiex sodisfatti.
3. Il-paragrafu 2 m’għandux japplika għal tipi ta’ vetturi approvati qabel l-1 ta’ Jannar 1996 skond id-Direttiva 72/306/KEE u l-anqas għal xi estensjonijiet sussegwenti ta' dawn l-approvazzjonijiet.
4. B’effett mill-1 ta’ Ottubru 2002, l-Istati Membri:
- għandhom jikkunsidraw iċ-ċertifikati tal-konformità li jakkumpanjaw vetturi ġodda skond id-disposizzjonijiet tad-Direttiva 70/156/KEE bħala mhux aktar validi għall-iskopijiet ta' l-Artikolu 7 (1) ta' dik id-Direttiva,
- jistgħu jirrifjutaw ir-reġistrazzjoni, il-bejgħ jew il-dħul fis-servizz ta’ vetturi ġodda li mhumiex akkumpanjati b'ċertifikat ta' konformita skond id-Direttiva 70/156/KEE, u
- jistgħu jirrifjutaw il-bejgħ u d-dħul fis-servizz ta' sub-assemblaġġi ġodda elettriċi/elettroniċi bħala komponenti jew unità teknika separata,
jekk il-ħtiġiet ta’ din id-Direttiva ma jkunux sodisfatti.
5. B’effett mill-1 t’Ottubru 2002, il-ħtiġiet tad-Direttiva 72/245/KEE, relatati mas-sub-assemblaġġi elettriċi/elettroniċi bħala komponenti jew unitajiet tekniċi separati, kif emendata b’din id-Direttiva, huma applikabbli għall-iskopijiet ta’ l-Artikolu 7 (2) tad-Direttiva 70/156/KEE.
6. Minkejja l-paragrafi 2 u 5, għall-iskopijiet ta’ partijiet ta’ tibdil, l-Istati Membri għandhom jibqgħu jagħtu l-approvazzjoni tat-tip tal-KEE u jippermettu l-bejgħ u d-dħul fis-servizz ta’ komponenti jew unitajiet tekniċi separati maħsuba għall-użu fuq tipi ta’ vetturi li jkunu ġew approvati qabel l-1 ta’ Jannar 1996 jew skond id-Direttiva 72/245/KEE jew skond id-Direttiva 72/306/KEE u, meta applikabbli, l-estensjonijiet sussegwenti ta' dawn l-approvazzjonijiet.
Artikolu 3
Il-punt Nru 10 tal-Parti I t’Anness IV tad-Direttiva 70/156/KEE għandu jkun emendat biex jinkludi "X" f'kull waħda mill-kolonni għall-vetturi tal-kategorija 0 taħt l-intestatura "Applikabbilità".
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji biex ikunu konformi ma' din id-Direttiva qabel l-1 ta’ Diċembru 1995. Huma għandhom jinfurmaw b’dan lill-Kummissjoni minnufih.
Meta l-Istati Membri jadottaw dawn id-disposizzjonijiet, dawn għandhom ikollhom referenza għal din id-Direttiva jew għandhom jiġu akkumpanjati b’tali referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
2. L-Istati Membri għandhom jikkomunikaw lill-Kummissjoni t-test tad-disposizzjonijiet prinċipali tal-liġi nazzjonali li huma jadottaw fil-qasam kopert b’din id-Direttiva.
Artikolu 5
Din id-Direttiva għandha tidħol fis-seħħ fl-20 jum ta’ wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Din id-Direttiva hija ndirizzata lill-Istati Membri.
Magħmula fi Brussel, il-31 ta’ Ottubru 1995.